b"\n_START_ARTICLE_\nPistoletas\n_START_PARAGRAPH_\nPistoletas (angl. pistol, vok. Pistole, rus. \xd0\xbf\xd0\xb8\xd1\x81\xd1\x82\xd0\xbe\xd0\xbb\xd0\xb5\xd1\x82)\xc2\xa0\xe2\x80\x93 trumpas rankinis parakinis \xc5\xa1aunamasis ginklas su rankena ir vienu ar daugiau vamzd\xc5\xbei\xc5\xb3. Pistolet\xc5\xb3 \xc5\xa1oviniai paprastai ma\xc5\xbeesnio galingumo, negu stambesni\xc5\xb3 parakini\xc5\xb3 \xc5\xa1aunam\xc5\xb3j\xc5\xb3 ginkl\xc5\xb3. Pistoletai skirti \xc5\xa1audyti \xc4\xaf artimus taikinius (paprastai\xc2\xa0\xe2\x80\x93 iki 25\xe2\x80\x9350 m)._NEWLINE_Naudojami kaip savigynos ir puolimo ginklas. Egzistuoja koviniai, policiniai, med\xc5\xbeiokliniai, sportiniai modeliai. Senoviniai pistoletai b\xc5\xabdavo lygiavamzd\xc5\xbeiai (grai\xc5\xbetviniai buvo labai reti). Dabartiniai pistoletai grai\xc5\xbetviniai, lygiavamzd\xc5\xbeiai paprastai b\xc5\xabna tik signaliniai pistoletai.\n_START_SECTION_\nEtimologija\n_START_PARAGRAPH_\nViena i\xc5\xa1 hipotezi\xc5\xb3 teigia, kad \xc5\xbeodis pistoletas kil\xc4\x99s i\xc5\xa1 slav\xc5\xb3 kalb\xc5\xb3: vid. pranc. pistole i\xc5\xa1 vid. vok. auk\xc5\xa1t. pischulle, pischol, pischczal, i\xc5\xa1 \xc4\x8dek. pi\xc5\xa1tal 'vamzdis; d\xc5\xabdel\xc4\x97; \xc5\xa1vilpyn\xc4\x97' (kaip ir rus. \xd0\xbf\xd0\xb8\xd1\x89\xd0\xb0\xd0\xbb\xd1\x8c 'arkeb\xc5\xabzos tipo \xc5\xa1audykl\xc4\x97'). _NEWLINE_Kita hipotez\xc4\x97 teigia, kad pranc. pistolet kilo i\xc5\xa1 it. pistola, o \xc5\xa1is\xc2\xa0\xe2\x80\x93 i\xc5\xa1 Italijos miesto Pistoja pavadinimo (nes \xc5\xa1iame mieste dirbo vienas i\xc5\xa1 ginklinink\xc5\xb3, \xc4\x97musi\xc5\xb3 gaminti pirmuosius pistoletus)._NEWLINE_Tre\xc4\x8dia hipotez\xc4\x97 teigia, kad pistolet yra grynai pranc\xc5\xabzi\xc5\xa1kas \xc5\xbeodis, nes kil\xc4\x99s i\xc5\xa1 vid. pranc. pistallo 'balno priekis, priekinis lankas' (raiteliai, ginkluoti pistoletais, juos laikydavo d\xc4\x97kluose, tvirtinamose prie balno priekin\xc4\x97s dalies).\n_START_SECTION_\nDaugiavamzd\xc5\xbeiai pistoletai\n_START_PARAGRAPH_\nVienas paprast\xc5\xb3 b\xc5\xabd\xc5\xb3 padidinti \xc5\xa1audymo spart\xc4\x85\xc2\xa0\xe2\x80\x93 padidinti vamzd\xc5\xbei\xc5\xb3 skai\xc4\x8di\xc5\xb3. XIX a. \xc5\xa0. Amerikoje labai populiar\xc5\xabs buvo dvivamzd\xc5\xbeiai derind\xc5\xbeeriai (derringer) ir pistoletai \xe2\x80\x9erevolveri\xc5\xa1kais\xe2\x80\x9c vamzd\xc5\xbeiais (pepper-box). Derind\xc5\xbeeriai naudojami dar ir dabar. Pepper-box\xe2\x80\x99ai buvo i\xc5\xa1rasti apie 1830\xc2\xa0m. ir skirti civiliams. Jie pana\xc5\xa1\xc5\xabs \xc4\xaf revolverius, ta\xc4\x8diau turi kelet\xc4\x85 vamzd\xc5\xbei\xc5\xb3, kuri\xc5\xb3 kiekvienas turi savo lizd\xc4\x85. Spar\xc4\x8diai paplito Britanijoje ir kai kur Europoje. \xc4\x96m\xc4\x97 nykti apie 1850\xc2\xa0m., kai atsirado tikrieji revolveriai, kurie buvo \xc5\xbeymiai patogesni.\n_START_SECTION_\nRevolveriai\n_START_PARAGRAPH_\nNuo pepper-box'\xc5\xb3 skiriasi tuo, kad turi vien\xc4\x85 vamzd\xc4\xaf, o \xc5\xa1oviniai dedami \xc4\xaf cilindriniame bloke (b\xc5\xabgne) esan\xc4\x8dius lizdus. Kiekvienas \xc5\xa1ovinys yra savame lizde, ir prie\xc5\xa1 \xc5\xa1aunant b\xc5\xabgnas pasisuka taip, kad lizdas su \xc5\xa1oviniu atsistoja ties vamzd\xc5\xbeiu, ir tuomet galima \xc5\xa1auti. B\xc5\xabgne b\xc5\xabna nuo 5 iki 10 lizd\xc5\xb3\xc2\xa0\xe2\x80\x93 t. y., revolveris gali b\xc5\xabti nuo penkia\xc5\xa1\xc5\xabvio iki de\xc5\xa1imt\xc5\xa1\xc5\xabvio. Revolveriai tradici\xc5\xa1kai laikomi paprastesniais ir patikimesniais u\xc5\xbe u\xc5\xbesitaisan\xc4\x8dius pistoletus.\n_START_SECTION_\nSavitaisiai pistoletai\n_START_PARAGRAPH_\n\xc5\xa0oviniai b\xc5\xabna d\xc4\x97tuv\xc4\x97je, kuri paprastai b\xc5\xabna pistoleto rankenoje. I\xc5\xa1\xc5\xa1ovus parako duj\xc5\xb3 energija ne tik i\xc5\xa1meta i\xc5\xa1 vamzd\xc5\xbeio i\xc5\xa1\xc5\xa1aut\xc4\x85 t\xc5\xabt\xc4\x85, bet ir u\xc5\xbetaiso skeliamojo mechanizmo spyruokl\xc4\x99, spyna gr\xc4\xaf\xc5\xbedama \xc4\xaf priekin\xc4\x99 pad\xc4\x97t\xc4\xaf \xc4\xafstumia \xc4\xaf \xc5\xa1ovinio lizd\xc4\x85 nauj\xc4\x85 \xc5\xa1ovin\xc4\xaf i\xc5\xa1 d\xc4\x97tuv\xc4\x97s. V\xc4\x97l i\xc5\xa1\xc5\xa1aunama nuspaudus nuleistuk\xc4\x85. \xc5\xa0i\xc5\xb3 pistolet\xc5\xb3 prana\xc5\xa1umas lyginant su revolveriais\xc2\xa0\xe2\x80\x93 didesn\xc4\x97 d\xc4\x97tuv\xc4\x97s talpa (iki 20, o kartais daugiau \xc5\xa1ovini\xc5\xb3).\n_START_SECTION_\nAutomatiniai pistoletai\n_START_PARAGRAPH_\nPistoletai, skirti \xc5\xa1audyti viena ranka, galintys \xc5\xa1audyti serijomis. Automatiniai pistoletai (pvz., Glock 18, APS ir kt.) ginkluot\xc4\x97je yra palyginti reti, kadangi \xc5\xa1audant serijomis suma\xc5\xbe\xc4\x97ja taiklumas, o ir \xc5\xa1oviniai d\xc4\x97tuv\xc4\x97je greitai pasibaigia. Tod\xc4\x97l jei reikia nedidelio ginklo, \xc5\xa1audan\xc4\x8dio serijomis, paprastai naudojami pistoletai kulkosvaid\xc5\xbeiai. Daugelio automatini\xc5\xb3 pistolet\xc5\xb3 taiklum\xc4\x85 galima padidinti, pvz., prisegus kiet\xc4\x85 pistoleto d\xc4\x97kl\xc4\x85, kuris tampa buo\xc5\xbee\xc2\xa0\xe2\x80\x93 pistolet\xc4\x85 galima atremti \xc4\xaf pet\xc4\xaf. Pistoletas Beretta 93R turi papildom\xc4\x85 atlenkiam\xc4\x85 priekin\xc4\x99 ranken\xc4\x85. Daugelyje \xc5\xa1ali\xc5\xb3 civiliams draud\xc5\xbeiama tur\xc4\x97ti automatini\xc5\xb3 ginkl\xc5\xb3, tarp j\xc5\xb3\xc2\xa0\xe2\x80\x93 ir pistolet\xc5\xb3.\n_START_SECTION_\nBegarsiai pistoletai\n_START_PARAGRAPH_\nTai specialiai sukonstruoti pistoletai, kuri\xc5\xb3 mechanizmas ir special\xc5\xabs \xc5\xa1oviniai u\xc5\xbetikrina itin tyl\xc5\xb3 \xc5\xa1audym\xc4\x85. Skirti diversantams ir \xc5\xbevalgams. Pvz., rusi\xc5\xa1kas pistoletas PSS (\xd0\x9f\xd0\xa1\xd0\xa1), naudojantis specialius begarsius \xc5\xa1ovinius SP-4 7,62x42\xc2\xa0mm (\xd0\xa1\xd0\x9f-4). \xc5\xa0aunant parako degimo dujos lieka gilz\xc4\x97se, tod\xc4\x97l \xc5\xa1\xc5\xabvio garso n\xc4\x97ra. Kadangi kulkos greitis ikigarsinis, neb\xc5\xabna ir garso bangos. Kiti du rusi\xc5\xa1ki begarsiai pistoletai MSP 7,62x35\xc2\xa0mm (\xd0\x9c\xd0\xa1\xd0\x9f) ir S4M 7,62x62,8\xc2\xa0mm (\xd0\xa14\xd0\x9c) yra derind\xc5\xbeerio tipo.\n_START_SECTION_\nPovandeniniai pistoletai\n_START_PARAGRAPH_\nSpecialiai sukonstruoti pistoletai, \xc5\xa1audantys specialiais \xc5\xa1oviniais. Pvz., TSRS Vladimiro Simonovo sukonstruotas ir 1971\xc2\xa0m. priimtas ginkluot\xc4\x97n povandeninis pistoletas SPP-1 (\xd0\xa1\xd0\x9f\xd0\x9f-1). Tai keturvamzdis pistoletas, naudojantis specialius \xc5\xa1ovinius SPS 4,5x39\xc2\xa0mm (\xd0\xa1\xd0\x9f\xd0\xa1 4,5x39 mm), kuri\xc5\xb3 ilgos kulkos primena str\xc4\x97les. Po vandeniu kulka lekia iki 11-17\xc2\xa0m, o ore kulka nestabilizuojama, tad visi\xc5\xa1kai neefektyvi. Pistoletas u\xc5\xbetaisomas prie vamzd\xc5\xbei\xc5\xb3 dr\xc5\xabtgali\xc5\xb3 prijungiant keturi\xc5\xb3 \xc5\xa1ovini\xc5\xb3 d\xc4\x97tuv\xc4\x99, kuri, i\xc5\xa1\xc5\xa1aud\xc5\xbeius \xc5\xa1ovinius, i\xc5\xa1imama kartu su gilz\xc4\x97mis.\n_START_SECTION_\nSignaliniai pistoletai\n_START_PARAGRAPH_\nLygiavamzd\xc5\xbeiai pistoletai, i\xc5\xa1\xc5\xa1aunantys signalines ir/ar \xc5\xa1vie\xc4\x8dian\xc4\x8dias raketas. Paprastai vien\xc5\xa1\xc5\xabviai, u\xc5\xbetaisomi atlau\xc5\xbeus vamzd\xc4\xaf, vienu \xc5\xa1oviniu.\n_START_SECTION_\nGranatsvaid\xc5\xbeiai pistoletai\n_START_PARAGRAPH_\nDidelio kalibro pistoletai, kuriais galima i\xc5\xa1\xc5\xa1auti special\xc5\xb3 \xc5\xa1ovin\xc4\xaf su granata. Granata gali b\xc5\xabti kalibrin\xc4\x97 ar superkalibrin\xc4\x97 (granata netelpa \xc4\xaf vamzd\xc4\xaf, nes jos kalibras didesnis nei vamzd\xc5\xbeio kalibras).\n_START_SECTION_\nPriedai\n_START_PARAGRAPH_\nPistoletai da\xc5\xbenai gali b\xc5\xabti papildyti priedais, pagerinan\xc4\x8diais pistoleto galimybes\xc2\xa0\xe2\x80\x93 optiniais ir lazeriniais taikikliais (tvirtinamais vir\xc5\xa1 vamzd\xc5\xbeio), taktiniais \xc5\xa1viestuv\xc4\x97liais (tvirtinami po vamzd\xc5\xbeiu)."